মাঝরাতে কী এমন হল! ‘ডায়াল-১০০’তে ফোন করেই মিলল রেহাই

কলকাতা: রাতের অন্ধকারে দুষ্কৃতীদের দাপাদাপি। ভাঙড়ে (Bhangar) এবার নতুন আতঙ্ক। গভীর রাতে একটি বাড়ির সামনে দাঁড়িয়ে থাকা গাড়িতে ভাঙচুর চালানোর অভিযোগ সামনে এসেছে। এখানেই শেষ নয়, বাড়ির একাধিক দরজায় বাইরে থেকে তালা লাগিয়ে দেওয়ার অভিযোগও সামনে এসেছে। পরে ‘ডায়াল ১০০’তে (Dial 100) ফোন করে নিস্তার পান বাড়ির সদস্যরা। স্বাভাবিকভাবে এলাকাজুড়ে তৈরি হয়েছে এক নতুন আতঙ্ক।

কলকাতার (Kolkata) লেদার কমপ্লেক্স থানার (Leather Complex Police Station) অন্তর্গত নিউ বামনঘাটা এলাকার ঘটনা। স্থানীয় সূত্রে খবর, বৃহস্পতিবার রাতে নিউ বামনঘাটা এলাকার বাসিন্দা বিদ্যুৎ বিশ্বাসের বাড়িতে হামলা চালায় দুষ্কৃতীরা। বাড়ির বাইরে রাখা গাড়ি ভাঙচুর করা হয় বলে অভিযোগ। এমনকি বাইরে থেকে বাড়ির তিনটি গেটে তালা লাগিয়ে দেওয়া হয়। এরপর ১০০ ডায়াল করে পুলিশকে অভিযোগ জানালে লালবাজার থেকে পুলিশ এসে বিদ্যুৎ বিশ্বাস ও তার পরিবারকে তালা মুক্ত করে।

আরও পড়ুন: বাংলায় স্কুলছুট শূন্য, অনেক পিছিয়ে বিহার! রিপোর্টে জানাল কেন্দ্র

ইতিমধ্যে লেদার কমপ্লেক্স থানায় এই ঘটনার অভিযোগ দায়ের করেছেন বিদ্যুৎ বিশ্বাস। বিরোধীদের অভিযোগ, “তৃণমূল ছাড়া এই কাজ সম্ভব নয়। বিদ্যুৎ বিশ্বাস ও তার পরিবার যথেষ্ট আতঙ্কে আছেন। ভয়ের কারণে কারও নাম করছেন না।” তোলাবাজির কারণেই হামলা বলে অভিযোগ বিরোধীদের। ঘটনার তদন্তে কলকাতা লেদার কমপ্লেক্স থানার পুলিশ।